.Liga Națiunilor: Victorie senzațională a Turciei în Suedia! Lucescu și-a salvat postu
Author: independenta romana
Date: Wed, 12 Sep 2018 01:53:38 +0000
Keywords: SPORT
Description: Liga Națiunilor Victorie senzațională a Turciei în Suedia! Lucescu și-a salvat postul Echipa națională de fotbal a Turciei, pregătită de Mircea Lucescu, a obținut un succes incredibil luni seară, la Stockholm, în fața Suediei, într-un meci contând …

l

Liga Națiunilor: Victorie senzațională a Turciei în Suedia! Lucescu și-a salvat postul

Liga Națiunilor

Victorie senzațională a Turciei în Suedia!
Lucescu și-a salvat postul

Echipa națională de fotbal a Turciei, pregătită de Mircea Lucescu, a obținut un succes incredibil luni seară, la Stockholm, în fața Suediei, într-un meci contând pentru etapa a 2-a din Grupa 2, Liga B, a Ligii Națiunilor. Conduși cu 2-0 la un moment dat de nordici (sfert-finaliști la Campionatul Mondial disputat în vara acestui an în Rusia), „ienicerii” au întors rezultatul în ultimele minute de joc și s-au impus cu 3-2.
Suedia a început mai bine și a terminat prima repriză în avantaj, grație golului înscris de Thelin în minutul 35. Mai mult, la patru minute de la reluarea jocului, Claesson a punctat pentru 2-0 și totul părea terminat pentru turci. Calhanoglu a reușit însă să reducă din diferență în minutul 51, iar apoi Mircea Lucescu a mutat decisiv, introducându-l în teren pe Emre Akbaba. Care, mai întâi, a reușit să egaleze în minutul 88, după care, în cel de-al doilea minut suplimentar al meciului, a adus victoria Turciei.
Vinerea trecută, în prima etapă din Liga Națiunilor, turcii pierduseră (1-2) pe teren propriu în fața Rusiei, iar presa din Bosfor anunța că Mircea Lucescu va fi demis în cazul unui eșec cu Suedia. „Sunt extrem de fericit pentru această victorie și mai ales de modul în care am obținut-o. Este o confirmare a jocului bun făcut și în fața Rusiei, chiar dacă atunci am pierdut. Dacă aduni vârsta jucătorilor din echipele de start, noi suntem cu 40 de ani mai tineri decât suedezii. Asta arată că echipa națională a Turciei are un viitor strălucit”, a declarat antrenorul român, la finele partidei de la Stockholm.
După două jocuri disputate în Grupa 2 din Liga B a Ligii Națiunilor, Turcia ocupă poziția secundă în clasament, cu 3 puncte, la egalitate cu liderul Rusia, care, însă, are un meci mai puțin, iar plutonul este încheiat de Suedia, cu niciun punct. Următoarea partidă a echipei lui Mircea Lucescu în această competiție va avea loc pe 14 octombrie, în deplasare, cu Rusia.

MUGUR BĂILEȘTEANU

Contents